《夜宿善权寺追怀陈述古》
宋代·刘彝

精识世稀及，直道古难有。
哲人虽云亡，遗德不可朽。
尝厌石渠游，是邦爰出守。
浚河纳湖波，股泒活畎亩。
学宫起城隅，涂人或薪槱。
既富而教之，薄俗适忠厚。
矧予平生时，昏弱赖磨揉。
共探姬孔微，肯出皋稷后。
醇源浩罔涯，实行靡容苟。
逝甘老岩阿，寂寞待同叩。
天乎夺大成，旅兹宜兴阜。
我来薙荆榛，雨泪滴杯酒。
恸哭起秋风，落叶纷林薮。
永怀三益恩，语报乏琼玖。
愿子生人间，世世为亲友。

作者简介：（1017—1086）福州闽县人，字执中。幼从胡瑗学。仁宗庆历六年进士。为朐山令，有惠政。神宗时除都水丞，改知虔州，著《正俗方》，以医易巫。加直史馆，知桂州。以禁与交阯人互市而失钦、廉、邕三州坐贬，除名为民。哲宗元祐初召还，卒于道。有《七经中义》、《水经注》、《明善集》、《居阳集》等。